Vier met drie lewendige ietermagôs betrapIetermagô (Argieffoto) Foto: Keith, Coleen Begg, African Wildlife Foundation (http://www.awf.org/wildlife-conservation/pangolin) Vier vermeende stropers is in die noorde van Zimbabwe in hegtenis geneem nadat hulle met drie lewendige ietermagôs betrap is, het die Matusadona Anti Poaching Project (Mapp) berig. Mapp het Maandag in ŉ verklaring gesê drie mans en ŉ vrou is Sondag deur ŉ teenstropingseenheid in hegtenis geneem naby Gokwe, nadat lede van die publiek ŉ wenk gestuur het. Die verdagtes was glo besig om ŉ koper te soek vir die drie ietermagôs, een volwasse dier en twee kleintjies. Die persone sal na verwagting binnekort in die Gokwe-landdroshof verskyn. Ietermagôs is ŉ bedreigde spesie in Zimbabwe en die beskuldigdes kan, indien hulle skuldig bevind word, ŉ minimumvonnis van nege jaar elk opgelê word. Die ietermagôs is intussen na die Tiki Hywood Trust se natuurlewe-weeshuis in Harare geneem, waar hulle gerehabiliteer sal word voordat hulle moontlik weer in die natuur vrygelaat sal word.